Tragédia Slovenskej Wikipédie, 1. časť

Aký má zmysel Slovenská Wikipédia? Aký je jej problém a prečo začala upadať? Ako sa prejavuje „únos Wikipédie“ svojimi absurdnými špecifikami...

Slovenská Wikipédia je slovenskou jazykovou mutáciou celosvetovej encyklopédie Wikipedia. V dnešnom globalizovanom svete niektorí spochybňujú jej zmysel, ale svoje užitočné miesto bude vždy mať. V prvom rade je to kvôli „domácim“ informáciám, ktoré sa do ostatných jazykových mutácií jednoducho nedostanú, alebo len vo veľmi malej miere. Vyhľadávať ich v anglickej, alebo českej verzií nemá zmysel, lebo ich tam nikto nevložil. Nikto za nás kvalitne nenapíše slovenské reálie, to je domáca úloha slovenských občanov. Existujú však aj iné dôvody, prečo má svoj význam. Nezabudnime, že anglický jazyk ovláda hlavne mladá generácia, ale vzdelanie je užitočné pre každého. Tu by som poznamenal, že aj keď už značná časť hlavne mladej generácie ovláda angličtinu, informácie podané v slovenčine sú vždy prístupnejšie (to sa týka hlavne ešte školopovinných študentov, ktorí možno vedia vynikajúco hovoriť po anglicky, ale nepoznajú odbornejšiu terminológiu a môžu mať problém hlbšie porozumieť vysvetľovaným pojmom).

Ak niekto namietne českou verziou, tak na záver by som dodal, že je to aj znak vyspelosti národa. Bol som veľmi prekvapený, keď som zistil, že na druhom mieste v počte článkov je Švédska Wikipédia. Švédi sú práve známi tým, že majú výbornú znalosť angličtiny, ale pravdepodobne si myslia, že mať národnú verziu Wikipédie je prínosom. Slovenská Wikipédia sa asi nikdy nebude môcť vyrovnať svojim väčším súrodencom, ale zaslúži si byť dôstojným reprezentantom s dôrazom na kvalitu hlavne domácich reálií.



Problémy



Všeobecným problémom Slovenskej Wikipédie je dlhodobý úbytok prispievateľov, čo má viacero neovplyvniteľných príčin (anglická a česká mutácia znižuje význam slovenskej), ale ja sa budem venovať tým ovplyvniteľným. Tak ako politika pozná termín „únos štátu“, tak došlo k „únosu Wikipédie“. V praxi sa to prejavilo tak, že úzka skupina jednotlivcov, ktorí začali prispievať v začiatkoch Wikipédie, si presadzovala a aktívne bránila svoju víziu, ako by mala Wikipédia vyzerať. Presadzovanie tejto vízie postupne odradilo mnoho prispievateľov, či už dlhodobých, alebo nováčikov, ktorí radšej na celú Slovenskú Wikipédiu zanevreli. To bolo dlhodobo prehliadané, lebo z nízkej základne sa rastie rýchlo a aj malý počet ľudí dokáže prispieť veľkým dielom, ale zákonite tento prístup narazil na svoje limity. Častokrát bolo v mene tejto vízie tolerované aj porušovanie pravidiel Wikipédie a všeobecne pravidiel slušnej medziľudskej komunikácie ľuďmi, ktorí by tieto veci mali strážiť. V podstate bol týmto prístupom zabrzdený akýkoľvek organický rast Wikipédie, ako komunitného projektu.



Pomýlená predstava



Teraz sa budem venovať spomínanej vízií, hlavne v čom je problematická, až absurdná. Nedá veľa práce všimnúť si, že Slovenská Wikipédia je v niečom iná. Zvláštne formátovanie článkov a zvláštny obsah. V podstate sa len vzdialene podobá na iné jazykové verzie a keď to chce niekto zmeniť, tak tvrdo narazí a samozrejme z Wikipédie odíde, alebo sa prispôsobí. Staré známe pravidlo „Kto nie je s nami, je proti nám“. Ak ste sa dočítali až sem, tak teraz sa konečne dostanem ku konkrétnym absurditám.



1. Pravidlá slovenského pravopisu sa dodržiavajú ad absurdum (pápežskejšie ako pápež)



Prejavuje sa to tým, že sa prechyľujú všetky ženské mená, bez výnimky. Síce PSP umožňujú výnimku v nominatíve pri známych umelkyniach, ale to Slovenská Wikipédia neakceptuje.



Ďalej sa používa výhradne slovenský prepis názvov z iných písiem, aj keby sa také meno v praxi nikde nepoužívalo. Argumenty odbornou literatúrou a pod. sú zbytočné. Teoreticky jediná možnosť dokázať opak, by bol zdroj s takým tvrdením, lenže takými absurditami sa asi nikto nezamýšľal.



Takéto názvy sú primárne a musia byť v nadpisoch článkov a na prvom mieste na začiatku.



Výsledkom sú názvy ako Jóko Onová (Yoko Ono), alebo Micubiši (Mitsubishi). Slovenský prepis bol povinný aj pri menách, ktoré ženy získali po manželoch s menami písanými v latinke. Tak vznikol názov japonskej tenistky, Kimiko Dateová Kurumuová. Oženil sa s ňou nemec Michael Krumm a vo svete používala meno Kimiko Date-Krumm. V Slovenskej Wikipédií sa použil prepis Krumm do japončiny, akože jej japonské meno, a následne sa toto meno prepísalo do slovenčiny a z Krumm vzniklo Kurumu, čo sa následne prechýlilo na Kurumuová. Asi nikoho neprekvapí, že nikde okrem Slovenskej Wikipédie sa takéto meno neuvádza.



Bez výnimky sa píše pomlčka (spojovník) v slove Česko-slovensko, resp. česko-slovenský.

To došlo až k takým absurditám, že sa to použilo aj v jasne definovaných názvoch, ako napr. plemene psa Československý vlčiak (zábavná diskusia o pomlčke), z ktorého vznikol Česko-slovenský vlčiak. Takto sa „zpomlčkovali“ aj všetky historické inštitúcie ako napr. Česko-slovenský rozhlas.



Ak by si chcel niekto pozrieť, ako sa veci majú nazývať, tak existuje paragrafové znenie pravidiel Konvencie o názvosloví, o ktorých sa síce nehlasovalo, ale odchýliť sa od neho je komplikované. Dozvie sa tam už spomenuté veci napr. (§132 Z toho okrem iného vyplýva, že napríklad japonské podniky sa uvádzajú v prepise ich japonského názvu a nie napríklad pod ich anglickým názvom.), čiže Micubiši gurúpu, namiesto Mistsubishi Group.



2. Nadužívanie a preferovanie rozlišovacích stránok



Slovenská Wikipédia presadila vytváranie rozlišovacích stránok pod hlavným pojmom. Dôvod má byť ten, že nech si čitateľ nestranne vyberie. Čitateľ sa v diskusiách Wikipédie dozvie, že pre Slovensko je rovnako dôležitá Ústava Slovenskej republiky (1992) ako Ústava Slovenskej republiky (1939), a preto pod stránkou Ústava Slovenskej republiky musí byť rozlišovacia stránka s odkazmi na Ústava Slovenskej republiky (1992) a Ústava Slovenskej republiky (1939). Nejednému fanúšikovi Slovenského štátu teraz iste srdce zaplesalo. Pod Levice nájde, že môže byť Levice (Slovensko) a Levice (okres).



Pre neznalých dodávam, že v ostatných Wikipédiach používajú koncept primárneho významu, čo znamená, že pod názvom Levice, by bola stránka mesta a hore nad článkom článkom by bol odkaz na rozlišovaciu stránku, lebo Levice môžu mať aj iný význam. Slovenská Wikipédia tento koncept veľmi neuznáva a mal by sa používať len v „extrémnych prípadoch“ . Čo mám namysli, napr. v anglickej Wikipédií Paris



Dokonca neuznáva ani to (bežné v iných wikipédiach), že ak existujú len dva významy, tak nemusí existovať samostatná rozlišovacia stránka, ale môže byť len vytvorený odkaz priamo na článok s iným významom.



V ostatných Wikipédiach používajú rozlišovacie stránky pod hlavným názvom až vtedy, keď žiadny význam neprevažuje. Naopak v Slovenskej sú veľmi radi, keď sa nejaký význam dá vytvoriť, asi najlepší príklad je Antropofágia



Pokračovanie nabudúce…



Trailer: Zabezpečený prístup k príkazovému interpretovaču, Jednoduchý manažérsky protokol siete, Systém sieťového poľa



PS: Chcem dodať, že som spomenul príklady, ktoré boli najväčšími absurditami a došlo k ich čiastočnej náprave (po množstve premrhanej energie, ktorá mohla byť použitá na niečo užitočnejšie). Články s názvami Jóko Onová a Micubiši už nájdete len v histórií a ako presmerovania, ale niečo podobné menej viditeľné v našej Slovenskej Wikipédií určite ešte existuje. Napr. Melina Merkurisová (známa ako Melina Mercouri/Merkuriová).